Waterbeperkings vir Pretoria ingestelArgieffoto: Wikimedia Selby Moeketsi Bokaba, woordvoerder van die metro, het gesê die stad het die afgelope tyd onderbrekings in watertoevoer ervaar weens die buitengewone warm weerstoestande. “Die hittegolf het tot gevolg dat die vraag na water voortdurend vermeerder, wat beteken dat die reservoirs in die stad tans baie lae watervlakke het,” het Bokaba verduidelik. “Die hitte het ook die tempo waarteen water in die reservoirs kan opbou vertraag, en veral reservoirs in hoërliggende gebiede is tans onder druk.” Die waterbeperkings in terme van die stad se bywette is egter op die hele stad van toepassing, het Bokaba gesê. Hy het verder gesê die skedule van die waterbeperkings kan nie voorspel word nie omdat dit afhang van die reservoirs se watervlakke. “Ons pleit met die inwoners van die stad om water spaarsamig te gebruik en nie tuine gedurende die dag nat te lei nie totdat die situasie genormaliseer het.” Onmiddellike boetes sal uitgereik word indien waterbeperkings oortree word, het hy gesê.